དེས་ན་ཐོག་མར་རོ་བྲོ་མེད་པ་འདྲ་བའི་འཚོ་བའི་ནང་གི་གཏམ་རྒྱུད་བྱ་དངོས་ཕལ་བ་དག་ལ་ལྟ་ཉན་བསམ་གསུམ་བྱེད་ཤེས་རྒྱུ་དེ་ཡང་གལ་ཆེ་བར་སེམས་མོད།དེ་ནི་ཡུན་རིང་གི་རྩོམ་འབྲིའི་མྱོང་བ་ལས་ཤེས་དགོས་པ་ལས་ཞག་གསུམ་མགྲོན་པོ་བསུ་བ་ལྟ་བུའི་དགའ་ཐོག་ངར་ཐོག་གི་སྤྲོ་སེམས་དེས་མི་ཡོང་།དེ་ལས་ཀྱང་གལ་ཆེ་བ་ནི་རང་གི་འཚོ་བའི་ནང་གི་གཏམ་རྒྱུད་བྱ་དངོས་ཕལ་བའི་ཕལ་བར་གྱུར་པ་དེ་དག་ལྟ་ཉན་བསམ་གསུམ་བྱེད་དུས།ངེས་པར་རང་གི་དགའ་སྐྱོ་ཆགས་སྡང་གི་སེམས་ཀྱི་བརྩེ་དུང་རྣལ་མའི་སྒང་ནས་བྱེད་དགོས་པ་དེ་ཡིན་ལ།དེ་དག་རང་སེམས་ཀྱི་དགའ་སྐྱོ་ཆགས་སྡང་སོགས་ཀྱི་བརྩེ་དུང་རྣལ་མའི་ཁམས་སུ་ངོ་བོ་དབྱེར་མེད་དུ་འདྲེས་པར་བྱེད་དགོས།རྩོམ་རིག་གླེང་མཁན་དག་གི་སྐད་ཆ་ལྟར་བཤད་ན་འཚོ་བ་ལ་དགའ་ཞེན་ཡོད་དགོས་ཞེས་པ་དེ་ཡིན་ནོ།།